Dané SA se groot heldin in sege oor Indië | Netwerk24
Deur Marizanne Kok 09 Julie 2017 06:00
Dané van Niekerk, wat met syfers van 4/22 die hart uit die Indiese kolflys geruk het.
Van Niekerk-hulle het ook verlede Sondag in Leicester stem dik gemaak, toe hulle die Wes-Indiese Eilande tot 48 lopies beperk het en met tien lopies geseëvier het. Toe was Van Niekerk ook op haar kop met geskiedkundige syfers van 4/0.
Die Proteas het aan Indië ’n teiken van 274 gestel nadat die aanvangskolwer, Lizelle Lee, ’n sprankelende 92 van net 65 balle aangeteken het.
Lee het laat waai met tien viere en sewe sesse en het gou seker gemaak dat die Indiese kaptein, Mithali Raj, haar besluit om eerste te boul, vroeg reeds berou het.
Van Niekerk (57 van 66 balle) het ook van voor met die kolf gelei en Suid-Afrika het 273/9 in hul toegelate 50 boulbeurte aangeteken. Daarmee het hulle Indië die derde grootste teiken tot nog toe in ’n vroue-eendagwedstryd gestel.
Dit was ver bo enigiets wat Indië al ooit suksesvol gejaag het, en die druk op hulle was uit die staanspoor duidelik.
Boonop het die Proteas bloed geruik en het Marizanne Kapp (die wêreld se voorste bouler) met net haar tweede bal van Smiriti Mandhana ontslae geraak.
Punam Raut en Deepti Sharma het goed gedoen om ’n vennootskap van 43 lopies om die tweede paaltjie te bou, maar toe Raut met die telling op 47 skoongeboul word deur Ayabonga Khaka, was die vet in die vuur.
Toe Van Niekerk boonop ook amok begin maak, was Indië in vryval, en kort voor lank diep in die moeilikheid op 65/7.
Sharma (60) en Jhulan Goswani (43*) het vir ’n lang ruk vasgeskop en die span tot 118 geneem, maar toe Sharma Van Niekerk se vierde slagoffer word, was die stryd gewonne.
Indië is uitgeboul vir 158, met vier boulbeurte oor. Dit was hul eerste nederlaag van die Wêreldbeker-toernooi.
Die Proteas se volgende wedstryd is Woensdag teen Sri Lanka.
Meer oor: Dané Van Niekerk
Van Niekerk, Kapp verniel Windies